महिलाओं ने कहा-गैस कनेक्शन के बिना कोयला नहीं जलाने दबाव क्यों
कोरबा| उज्जवला योजना के तहत आवेदन देने के 8 माह बाद भी गैस का कनेक्शन नहीं मिला है। इसके बावजूद प्रशासन के अधिकारी कोयला नहीं जलाने के लिए दबाव डाल रहे हैं। यह आरोप गेवरा बस्ती, मनगांव, लक्ष्मणबन समेत अन्य क्षेत्र के लोगों ने लगाया है। इन्होंने कनेक्शन देने की मांग कलेक्टर से की है। इन बस्तियों में रहने वाली यशोदा, बृहस्पति, बसंती, चंद्रिका, सोनी बाई, नोनी कुंवर, सरोज बाई ने बताया कि वे भी नहीं चाहते कि कोयला जलाएं। अब तो यह भी उन्हें उपलब्ध नहीं हो पा रहा है। वे पहले ही गैस कनेक्शन के लिए सभी दस्तावेजों के साथ आवेदन भी जमा करा दिया है। लेकिन अब तक उन्हें कनेक्शन नहीं दिया गया है। कब तक उन्हें मिलेगा इस संबंध में भी कोई बताने को तैयार नहीं है। अब प्रशासन कोयला जलाने से मना कर रही है। यही स्थिति रही तो उनके पास खाना बनाने के लिए कोई विकल्प नहीं रह जाएगा। उन्होंने जनदर्शन में उपस्थित होकर मांग की है कि तत्काल गैस कनेक्शन उपलब्ध कराई जाए।
hin_Deva hin_Deva